
ΔΕΛΤΙΟ ΤΥΠΟΥ

Εντοπισμός 60 αλλοδαπών από δύο Ι/Φ σκάφη και σύλληψη των 4 αλλοδαπών διακινητών τους στην Κάλυμνο 


	Τις πρώτες πρωινές ώρες χθες, ενημερώθηκαν οι Λιμενικές Αρχές της Καλύμνου και της Λέρου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή δυτικά της Καλύμνου. Αμέσως, στην περιοχή μετέβησαν ένα Περιπολικό Πλοίο Λ.Σ.-ΕΛ.ΑΚΤ. (ΠΠΛΣ), καθώς και ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), τα οποία εντόπισαν δύο ιστιοφόρα (Ι/Φ) σκάφη σημαίας Τουρκίας με αλλοδαπούς επιβαίνοντες να πλέουν δεμένα μεταξύ τους. Στο πρώτο Ι/Φ επέβαιναν 29 αλλοδαποί (15 άνδρες, 7 γυναίκες και 7 ανήλικοι), ενώ στο δεύτερο 31 αλλοδαποί (11 άνδρες, 13 γυναίκες και 7 ανήλικοι). Με τη συνοδεία των ΠΠΛΣ και ΠΛΣ, τα δύο Ι/Φ κατέπλευσαν στο λιμάνι της Καλύμνου, όπου αποβιβάστηκαν οι αλλοδαποί επιβαίνοντες, οι οποίοι στη συνέχεια οδηγήθηκαν στη Κλειστή Ελεγχόμενη Δομή της Κω. Σύμφωνα με τους αλλοδαπούς, εκκίνησαν τις πρωινές ώρες την 09.09.2026 από Μπόντρουμ Τουρκίας, καταβάλλοντας έκαστος το χρηματικό ποσό των έξι χιλιάδων (6.000)ευρώ σε γραφεία της Τουρκίας, για την μεταφορά τους στην Ελλάδα.
[bookmark: _GoBack]	Από το Λιμεναρχείο Καλύμνου που διενεργεί την προανάκριση, συνελήφθησαν οι δύο αλλοδαποί (υπήκοοι Τουρκίας) χειριστές του πρώτου Ι/Φ σκάφους ηλικίας 51 και 27 ετών, καθώς και οι δύο αλλοδαποί (υπήκοοι Τουρκίας) χειριστές του δεύτερου Ι/Φ ηλικίας 23 και 43 ετών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση», του άρθρου 306 του Π.Κ. «Έκθεση» και του άρθρου 187 του Π.Κ. «Εγκληματική οργάνωση», ενώ τα Ι/Φ σκάφη κατασχέθηκαν. Επιπλέον, από τη Λιμενική Αρχή κατασχέθηκαν τέσσερεις συσκευές κινητής τηλεφωνίας, το χρηματικό ποσό των εκατόν ογδόντα πέντε (185) τούρκικων λιρών και το συνολικό χρηματικό ποσό των δύο χιλιάδων εξακοσίων δέκα (2.610) ευρώ που είχαν στην κατοχή τους οι ανωτέρω, τα οποία πρόκειται να παραδοθούν στο Ταμείο Παρακαταθηκών και δανείων.
	Παράλληλα, η Διεύθυνση Ασφαλείας και Προστασίας Θαλασσίων Συνόρων (ΔΑΠΘΑΣ) σε συνεργασία με τη Λιμενική Αρχή της Καλύμνου αναλύει και επεξεργάζεται σε βάθος όλα τα στοιχεία που έχουν προκύψει, διερευνώντας την ενδεχόμενη συμμετοχή των εμπλεκομένων και σε άλλες παρόμοιες περιπτώσεις παράνομης διακίνησης. 

